Virallinen lehti nro C 174 , 08/06/1998 s. 0041



KIRJALLINEN KYSYMYS E-3336/97 komissiolle esittäjä(t): Patricia McKenna (V) (22. lokakuuta 1997) Aihe: Dublinin raitiotieverkko Aluepolitiikasta vastaava komissaari Monika Wulf Mathies ilmoitti syyskuussa, että jos vielä ensi keväänä näyttää todennäköiseltä, että Dublinin Luasin raitiotieverkkoa ei oteta käyttöön aikataulun mukaisesti, ¨kaikki tai osa (EU:n tähän hankkeeseen varaamista) varoista peruutetaan tai ne siirretään muihin hankkeisiin¨. Irlannin julkisten yritysten ministeri Mary O'Rourke päätti äskettäin tilata tutkimuksen, joka koskee Luasin raitiotien vetämistä maan alle. Tämän seurauksena hanketta koskeva kuulemismenettely on keskeytetty vähintään kuuden kuukauden ajaksi. Nyt ministeri on ilmoittanut Dáil Éireannille, että maanalaisen vaihtoehdon tutkiminen siirtää hankkeen toteutumisen yli vuoden 2001. Hän lisäsi: ¨On kuitenkin tärkeätä huomauttaa, että tässäkään tapauksessa Irlanti ei menetä liikenteen toimintaohjelmaan kuuluvan raitiotiehankkeen rahoitusta, koska käyttämättömät varat voidaan siirtää muihin sopiviin hankkeisiin.¨ Edellä mainitun lausunnon perusteella näyttää siltä, että ministeri myöntää raitiotiehankkeelle myönnetyn rahoituksen olevan vaarassa. Onko komissio ollut yhteydessä Irlannin viranomaisiin tässä asiassa, joka koskee Luasin raitiotiehankkeen täytäntöönpanon hitautta? Miten komissio suhtautuu edellä mainittuihin viivytyksiin? Komission jäsenen Monika Wulf-Mathiesin komission puolesta antama vastaus (4. joulukuuta 1997) Komissio on edelleen huolissaan Irlannin hallituksen päätöksestä tilata riippumaton tutkimus Dublinin raitiotien sijoittamisesta maan alle kaupungin keskustassa ja siitä, että julkisen mielipidekyselyn lykkääminen pahentaa edelleen hankkeeseen jo nyt liittyviä aikatauluongelmia. Liikenteen toimenpideohjelman seurantakomitea piti 23. lokakuuta 1997 Dublinissa kokouksen, ja komissio pyysi siellä ajantasaista tietoa Dublinin raitiotiehankkeesta. Komissiolle kerrottiin, että jos hanke hyväksytään CIE:n (Coras Iompair Eireann) raitiotietilausta koskevassa hakemuksessa olevan ehdotuksen perusteella, hanke on mahdollista saattaa päätökseen vuoden 2001 loppuun mennessä. Päätös sisällyttää hankkeseeen maanalainen osuus kaupungin keskustassa edellyttäisi kuitenkin huomattavia muutoksia CIE:n nykyiseen ehdotukseen ja hankkeen valmistuminen lykkääntyisi vuoden 2001 jälkeen. Irlannin viranomaiset arvioivat, että maanalaista osuutta koskeva tutkimus olisi valmis vuoden 1998 huhtikuun loppuun mennessä. Yhteisön tukea Irlannille käsittelevän seurantakomitean on tehtävä kuitenkin hankkeesta lopullinen päätös keväällä 1998 riippumatta tutkimuksen valmistumisesta tai tuloksesta ja mielipidekyselyn tuloksista. Komissio ei tässä vaiheessa haluaisi tehdä jo sovittuja järjestelyjä tyhjiksi ja alkaa tarkastella koko hanketta uudelleen. On myös huomattava, että Dublinin raitiotiehanke ei ole ollut täysin pysähdyksissä. Ehdotetun Ballymun-linjan suunnittelutyöt ja Dundrum-linjan jatkamiseen Sandyfordiin liittyvät työt jatkuvat edelleen. Lisäksi parhaillaan laaditaan yksityiskohtaisia ohjeita tutkimuksesta, joka koskisi toimiluvan myyntiä mukaan lukien liityntäpysäköintikysymykset.